A Budapesti Műszaki és Gazdaságtudományi Egyetem
Gépészmérnöki Kar Hallgatói Önkormányzatának
Szervezeti és Működési Szabályzata

1. számú melléklet

**Etikai szabályzat**

A Gépészmérnöki Kar Hallgatói Önkormányzatának Szervezeti és Működési Szabályzata (továbbiakban: GPK HÖK SZMSZ) szerint a Gépészkari Hallgatói Képviselet (továbbiakban: GHK) etikai szabályairól a hatályos BME Etikai Kódexen kívül a GPK HÖK SZMSZ jelen melléklete rendelkezik. A GHK a következő szabályzatot alkotja:

**1.§**

**Általános elvek**

1. A Gépészkari Hallgatói Képviselet tagjai
2. mindenkor cselekedjenek úgy, hogy azt feltételezik, hogy mások magatartását is az etikai felelősség vezérli;
3. mindenkor tartsák tiszteletben önmaguk és mások emberi méltóságát;
4. saját tevékenységükkel járuljanak hozzá a GHK célkitűzéseinek megvalósításához és vállalt feladataik elvégzéséhez;
5. viseljenek felelősséget a hallgatói alrendszer vagyontárgyainak rendeltetésszerű használatáért és megóvásáért;
6. minden megengedett módon támogassák és segítsék egymást érdekképviseleti feladataik elvégzésében, egymás munkáját és eredményeit becsüljék meg;
7. lépjenek fel az olyan megnyilvánulásokkal szemben, amelyek a Gépészmérnöki Kart (továbbiakban Kar) és a GHK-t indokolatlanul negatív színben tüntetik fel;
8. legyenek tudatában annak, hogy nyilvános – az egyetemen belüli vagy azon kívüli – megnyilatkozásaikkal és viselkedésükkel önmagukon kívül a GHK-t is képviselik, ilyen megnyilvánulásaikkal saját illetőségi körükben, hitelesen képviseljék a Kar hallgatóit;
9. felelősen vállalják el a megbízatásokat és feladatokat – mérlegelve, hogy azok elvégzését képességeik és a körülmények lehetővé teszik-e –, és azokat gondos, becsületes munkával teljesítsék;
10. a másik iránti tisztelettel nyilvánítsák ki véleményüket, valamint a saját tevékenységükre vonatkozó véleménynyilvánítást nyitottsággal fogadják;
11. mind külső, mind belső fórumokon törekedjenek toleráns, nyílt, becsületes együttműködésre;
12. törekedjenek arra, hogy etikai jellegű konfliktusaikat türelmes párbeszédben, egymás között oldják meg;
13. törekedjenek minél szélesebb körű belső nyilvánosságra és igényeljék a megfelelő tájékoztatást az őket is érintő kérdésekről és döntésekről;
14. kötelesek a GHK ülésein minden lehetséges alkalommal részt venni, arra felkészülten érkezni és mindent elkövetni annak érdekében, hogy a Kar hallgatóinak életét, körülményeit befolyásoló döntéseik a lehető legmegalapozottabbak legyenek; ha ennek feltételei nincsenek biztosítva, akkor a változtatás kezdeményezése vagy a lemondás erkölcsi kötelességük;
15. kötelesek,döntéshozó helyzetben a tényeket objektíven mérlegelő, az általuk képviselt hallgatók véleményét és érdekeit tükröző álláspontja alapján szavazni;
16. a titkosan szavazó bizottságokban törekedjenek arra, hogy a szavazást megelőző vitában véleményüknek és észrevételeiknek hangot adjanak;
17. a titkosan szavazó döntéshozó testületekben törekedjenek arra, hogy a személy, akiről döntés születik, korrekt, csak az adott eljárás szempontjait mérlegelő eljárásban részesüljön.
18. Döntéshozói helyzetben törekedni kell az adott eljárás szempontjait nem figyelembevevő, hanem egyéb megállapodás, alku és befolyás alatti szavazás elkerülésére.
19. Etikai vétség az efféle alku kezdeményezése, az erre történő felszólítás vagy erre kényszerítés, valamint annak elfogadása.
20. Etikai vétség titkos szavazásnál bármilyen módon megsérteni vagy veszélyeztetni a titkosságot (feltűnő megjegyzésekkel, a szavazócédula megmutatásával vagy egyéni megjelölésével).
21. Etikai vétség a demokratikus eljárások be nem tartása (például a szavazás titkosságának megsértése).

**2.§**

**A képviselők emberi kapcsolataival és képviseleti tevékenységével összefüggő elvárások**

1. )A hallgatói képviselő
2. tevékenységének fő célja a hallgatók szakmai és emberi fejlődésének maximális segítése. A hallgatói képviselők erkölcsi kötelessége, hogy a hallgatók számára biztosítsák a hatékony, színvonalas tanulás feltételeit.
3. a tevékenységét, magatartását meghatározó döntéseiben törekedjék a tárgyilagos megítélésre. Kerülje el döntéshozatali helyzetekben (pl. kollégiumi felvételinél, pályázatok elbírálásakor) a korábbi ismeretségből eredő előnyös vagy hátrányos elbírálást, valamint a nemi irányultság, etnikai hovatartozás, vallás, politikai meggyőződés alapján történő megkülönböztetést.
4. az erőszakos és sértő megnyilvánulások minden formáját utasítsa el, és azokkal szemben lépjen fel.
5. alakítson ki munkatársaival – oktatókkal, kutatókkal, más alkalmazottakkal, hallgatókkal, más hallgatói képviselőkkel – segítő, jó viszonyt, amelynek alapja a kölcsönös tisztelet és bizalom.
6. ossza meg hallgatótársaival az őket is érintő, a szakmai vagy egyéb előmenetelt segítő információkat: hallgatókra vonatkozó tanulmányi, továbbképzési lehetőségeket és támogatásokat (pl. pályázatok, ösztöndíjak).
7. személyiségi jogait úgy gyakorolja, hogy ezzel mások személyiségi jogait ne sértse.
8. ne kényszerítsen ki anyagi vagy más egyéb szolgáltatást.
9. szakmai előmenetel (pl. jó érdemjegy, előnyös pozíció megszerzése) érdekében ne ajánljon fel, ne kérjen, és ne fogadjon el anyagi, szexuális vagy más egyéb ellenszolgáltatást.
10. csak olyan feladat elvégzésére használja fel a hallgatói alrendszer infrastruktúráját, amelyről közvetlen felettesének tudomása van, és a felhasználással egyetért.
11. lépjen fel az egyetemen előforduló visszásságokkal szemben, azok megszüntetésére saját illetőségi körében tegyen lépéseket, még akkor is, ha ezzel személyes konfliktust vállal fel.
12. konfliktus esetén törekedjék a konfliktus feloldására, békés megoldásokra.
13. törekedjen arra, hogy döntéseiben, magatartásában érvényesüljenek a BME Etikai Kódexben tükröződő elvek.

**3.§**

**Vezető beosztású tagokkal szemben támasztott általános elvárások**

1. A GHK minden vezető beosztású tagja:
2. az általa irányított bizottságot és területet jogi, gazdasági és erkölcsi felelősséggel, szakmai és a beosztottjai iránti elkötelezettséggel vezesse.
3. törekedjék arra, hogy a vezetése alatt álló szervezeti egységben támogató, konstruktív munkahelyi légkör alakuljon ki. Figyeljen képviselőtársai szakmai és emberi problémáira; észrevételeik meghallgatásakor legyen türelmes, tapintatos.
4. törekedjék arra, hogy döntései jól előkészítettek legyenek. Kérje ki és hallgassa meg munkatársai véleményét, ötleteit; bátorítsa őket, hogy bekapcsolódjanak munkájába.
5. csak olyan feladatokkal bízza meg beosztottjait, amelyek teljesítése a beosztott felkészültsége, pozíciója és aktuális feladatai alapján joggal elvárható.
6. csak olyan képviselőtársát javasolja egyetemi vagy kari döntéshozói testület munkájában való részvételre, aki szakértelme és képzettsége alapján alkalmas erre és a munkaköri feladatai mellett képviselni tudja az őt delegáló hallgatók érdekeit.
7. törekedjék arra, hogy képviselőtársai számára a rájuk bízott feladatok elvégzéséhez szükséges információk és feltételek időben rendelkezésre álljanak.
8. a feladattal megbízott képviselőtársait az elvégzendő feladatokról időben tájékoztassa. A megbeszélések, ülések kezdési időpontja mellett tájékoztassa képviselőtársait azok várható időtartamáról is. Az időbeli pontosságot követelje meg beosztottjaitól.
9. közölje beosztottjaival, ha munkájukban szakmai hibát észlel. Kötelessége a beosztottai által elvégzett munka objektív értékelése, elismerése.
10. törekedjék arra, hogy – különösen tapasztalatlan – képviselőtársainak szakmai előmenetelét és fejlődését biztosítsa. Törekedjék továbbá a munkavégzéshez szükséges megfelelő személyi feltételek és szakmai utánpótlás biztosítására.
11. döntéshozói pozíciójával ne éljen vissza sem tanulmányi kedvezmények vagy szociális juttatások odaítélésekor, sem más jellegű döntéseiben.
12. Etikai vétség az alá-fölérendeltség kihasználása a képviselőséggel nem közvetlenül összefüggő helyzetekben.
13. Etikai vétség a politikai, világnézeti befolyásolás képviseleti alá-fölérendeltségi viszonyban.
14. a szervezeti egységében felmerülő szakmai és nem szakmai problémák belső megoldását segítse, munkatársait erre biztassa.
15. mérlegeléskor vegye figyelembe az egyetem és a hallgatók érdekeit. Minden esetben a beosztottjai iránti felelősséggel döntsön.
16. fejlessze vezetői képességeit és felkészültségét.
17. kövesse a rá vonatkozó normákat és jogszabályi kötelezettségeket; magatartása és a döntéseit befolyásoló megfontolásai legyenek példamutatók beosztottjai számára.
18. a vezető beosztás külön erkölcsi felelősséget ró viselőjére, hogy elkerülje a funkciójából fakadó akaratlagos vagy akaratlan előnyszerzést.
19. etikai vétséget követ el az a hallgatói vezető, aki beosztását tanulmányi előny szerzésére felhasználja, vagy hagyja, hogy ebben szerepet játsszon (pl. vizsgázás, ösztöndíj elnyerése).

Budapest, 2017. szeptember 24.